
NU DA ATENŢIE 
nu da atenţie la 
nimic şi nimănui – din lumile 
pulberilor fără de zare: trebuie să ajungi 
cât mai degrabă – acolo sus – în 
ceruri – la adăpostul păsărilor şi-al 
îngerilor: numai de acolo înainte poţi să 
începi – să începi visul cel 
mare – să începi a pune vânturile şi 
gândurile - la 
punct – pe fiecare după 
soiul lui – după 
anotimp şi bătaie – în 
cămări şi samare – după voci 
mai zglobii  - melancolice sau mai 
amare 
 
...numai de acolo încep 
poveştile – cele fără de 
sfârşit ori urmare – în care tu eşti 
neabătut – mereu 
năierul tuturor mărilor – printre 
giganticele vălătucuri şi 
valuri de 
stele 
*** 
 
     
 
 
O EVANGHELIE DE CRĂCIUN 
 
Dumnezeu s-a arătat de după 
colţul străzii: acum se numea 
Iisus Hristos – avea şi  
buletin – şi-l făcuse la o secţie obscură de 
poliţie celestă – declarând că pe cel vechi îl 
pierduse... 
 
şi L-au crezut  poliţiştii 
celeşti – ca orişice birocraţi 
grăbiţi ce sunt ei - şi care se 
respectă... 
 
apoi – după ce-a ieşit El de la „locul oficial al 
adeveririi fiinţei stradale” – s-a uitat în stânga – s-a 

uitat în dreapta: n-a văzut niciun  
mag mai de Doamne-ajută – în schimb 
a constatat şi văzut că 
nimic din Creaţia Sa nu arăta – acum -  
bine: toate – între timp - o luaseră cu totul 
razna – cu osebire 
oamenii – „capodoperele zilei a 
şasea” – deh... 
 
ăştia din urmă sufereau de 
atâtea boli ucigaşe – de atâtea beteşuguri 
strigau sufocaţi – încât Dumnezeul de 
după colţul străzii s-a 
îngrozit cât de multă treabă era de făcut – dar 
deh... – El era Dumnezeul Facerii – de la El se 
aşteptau atât de multe... – deci şi-a 
suflecat mânecile - şi s-a pus pe 
oblojit vindecat  
înviat! 
 
...atât de jalnic şi de josnici ajunseseră nu doar  
să arate – ci chiar să şi fie „capodoperele” astea ale 
(cică!) „zilei a şasea” (El nu-şi numărase – niciodată 
nici zilele – nici nopţile...) – încât 
începură  (ele...ei...) să nutrească numai gânduri  
tot mai îngrijorate – mai 
meschine – criminale insolente şi  
violente – în legătură cu 
binefăcătorul necunoscut şi 
sâcâitor: pentru a nu plăti – cumva -  
serviciile Lui divine (...până şi-un surâs de 
recunoştinţă li se părea mult prea mult şi 
ireal de scump...) – s-au strâns cu toţii  
pe muteşte (prefăcându-se că 
nu se zăresc unii pe alţii!) şi 
L-au omorât într-o seară (nici măcar  „pe 
l-apus de soare”...ca pe-un bătrân 
câine de stână...) – în dosul unui deal mai 
răsărit – la marginea unei ţàrine prăpădite – iar 
cadavrului obţinut astfel i-au dat un nume banal – foarte  
des întâlnit – printre 
„capodopere”: 
Iuda... 
 
apoi – fiecare s-a dus la 
lucrul şi la casa lui  - anoste – toţi fiind 

uşuraţi că „se scăpaseră – în sfârşit – de 
prea mult bine şi de prea multă 
apărătură”... 
 
...de atunci – când se mai 
întâlnesc – la colţ de  
stradă – omul şi Dumnezeu – primul (cum 
altfel?) se preface a nu-L  
vedea pe Cel din Urmă – dar 
nici unii pe alţii (...la fel ca 
atunci...): „cetăţenii oneşti” 
plictisiţi de implacabilele întâlniri cu El - numai 
mestecă între fălcile îngrăşate – înjurături 
care de care mai  
deşuchiate... – şi conchid: „nu mai scăpăm de ăsta – nici 
mort!” 
 
...în urma fiecărei înjurături rămân urme – pe 
zăpadă – pete întunecate şi-adânci:  
cu cât trece vremea – stai şi te 
întrebi cui aparţin – de fapt şi de 
drept – aceste pecinginoase 
pete - urme stranii şi întunecate pe zăpadă – care 
la un moment dat – se opresc 
drept în mijlocul drumului: oare se tot întoarce  
Dumnezeu la locul crimei 
Lor – aterizând drept în 
mijlocul drumului conştiinţei - sau 
câte unul-unul – oamenii sunt cuprinşi (pe la 
mijlocul drumului spre 
crimă...)  - de 
remuşcări – şi îi loveşte revelaţia şi deci 
dorul de zbor... - chiar în toiul 
mersului lor plimbăcios – da - chiar în timpul mersului 
lor  - fără munte şi vale – agale 
mers de automate 
dereglate? 
 
...cei rămaşi aici – pe 
pământ – „îşi fac reciproc 
daruri” (...se mituiesc 
unii pe alţii – ce mai!)  – de 
frică: „dacă aproapele 
vecinul şi prietenul - neamul...deh...m-o fi  
văzut  - cumva - când l-am ucis pe  
ciudatul ăla sâcâitor – colo - după deal – şi mă pârăşte la  

poliţia celestă? – ...mai bine îi dau ceva – îi 
ung ochii cu ceva – să 
tacă o vreme...” – ...şi uite aşa 
ne-am trezit pe cap cu zarafii 
puzderie – de Crăciun... 
 
...şi – în momentele imediat următoare 
mitei – se pornesc (ca apucaţii!) să mulgă de zor 
galaxiile – cu atâta isterie în 
„cuget şi simţire” – de parcă 
din bezne – s-ar fi auzit bătând un anume 
ceas 
 
dar fiecare şiştar de  
lapte stelar  - îl 
varsă înapoi – astfel că întreg universul devine  
foarte curând - o 
nesfârşită mlaştină de 
vomă albă... 
 
...iar unii-alţii (muuult - mult mai  
târziu!) – ca de obicei – îşi 
operează un transfer de 
personalitate – şi fac să 
explodeze piaţa – cu vina lor 
închipuită – traductibilă în 
mormane de fleacuri şi-n piscuri de 
pierdere de vreme... 
*** 

